በኤል ኒኖ ምክንያት የአስቸኳይ ጊዜ የምግብ እርዳታ ለሚያሻቸው ዜጎች እርዳታው ተጠናክሮ ቀጥሏል-መንግስት
በኤል ኒኖ ክስተት ሳቢያ የእለት ምግብ ተረጂ ዜጎች ቁጥር 10 ነጥብ 2 ሚሊዮን የደረሰ ሲሆን፥ ለእነዚህ ተረጂዎች ምግብ ለማዳረስም ሆነ ጤናን ለመጠበቅም እስከ ቀጣዩ ዓመት ጥር ወር ድረስ መንግስት 1 ነጥብ 4 ቢሊየን የአሜሪካ ዶላር እንደሚያስፈልገው ገልጿል።እስካሁን ባለው ሂደት የእርዳታ አሠጣጡ ሂደት መጠናከሩንና የምግብ እጥረት የገጠማቸውን ህፃናት ፣ የዕለት ደራሽ የሚያሻቸውን ዜጎች ለመድረስ የሚያስችሉ ሥራዎችም መሠራታቸውን ነው የመንግስት ኮሚዩኒኬሽን ጉዳዮች ጽህፈት ቤት ኃላፊ ሚኒስትር አቶ ጌታቸው ረዳ ተናግረዋል።የለጋሽ ሀገራት ምላሽ የሚፈለገውን ያክል ነው ብሎ መናገር አይቻልም ያሉት አቶ ጌታቸው፥ መንግስት በተደጋጋሚ እንደገለፀው ለተረጂዎች  አስፈላጊውን ድጋፍ ለማድረግ መንግሥት የሚቻለውን ሁሉ ከማድረግ ወደኋላ አይልም ብለዋል።ለድርቁ ለተጋለጡ ዜጎች መንግስት በቅርቡ 22 ሺህ ሜትሪክ ቶን የእህል ግዥ መፈፀሙንና ከተፈጸመው የ22 ሺህ ሜትሪክ ቶን ውስጥ ግማሽ የሚሆነው ወደ ሀገር ውስጥ እንደገባም ነው የብሔራዊ አደጋ ስጋት ስራ አመራር ኮሚሽነር አቶ ምትኩ ካሳ ከሰሞኑ  መግለጻቸው ይታወሳል ።ለአብነትም 400 ኩንታል የሚጭኑ 170 ተሽከርካሪዎች አዳማ ማዕከላዊ መጋዘን ላይ እንደሚገኙ ኮሚሽነሩ አስረድተው፥ የግል መጋዘኖችን በመከራየት ሳይቀር አንድ ተረጂ በነብስ ወክፍ 15 ኪሎ ግራም እህል፣ 1 ነጥብ 5 ኪሎ ግራም ጥራጥሬ፣ ከግማሽ ሊትር ዘይት ጋር እንደሚሰጠው እየተሰራ መሆኑን አንስተዋል ።ከድርቁ አደጋ ለመውጣት የሚሰራው ስራ አሁን በሌሎች ሴክተሮች እየታገዘ መሆኑን የሚጠቅሱት አቶ ምትኩ፥ በአፋር ክልል 900 ሄክታር የእንስሳት መኖ መልማቱ እንዲሁም ድርቅ ሲያበቃ አርብቶ አደሮች ራሳቸውን እንዲያቋቁሙ እንስሳቶች እየቀረቡላቸው መሆኑን ለአብነት ይጠቅሳሉ ።በድርቁ ምክንያት ለምግብ እርዳታ የተለዩት ዜጎች እስከ ቀጣዩ አመት የሚረዱ እንደመሆኑ ለተጎጂዎች በህዝብ ተወካዮች ምክር ቤት ተይዞ ከነበረው በጀት ላይ የ14 ነጥብ 78 ቢሊዮን ብር ተጨማሪ ተይዞለታል።ድርቁን አስመልክቶ መንግስት በሀገር ውስጥ ላሉ ኤምባሲዎች እና የረድኤት ተቋማት ሙሉ መግለጫ የሰጠ ሲሆን፥ ይህን ተከትሎም የተወሰኑ ሀገራት የገንዘብ እርዳታን እንደሚያደርጉ ቃል ገብተዋል ።ከዚህም መካከል አሜሪካ ከ80 ሚሊዮን ዶላር በላይ፣ ብሪታንያ ደግሞ 30 ሚሊዮን ፓውንድ እሰጣለሁ ማለታቸው የሚጠቀስ ነው ።ሚኒስትሩ አቶ ጌታቸው የመንግስት ዋነኛ አቅጣጫ የለጋሽ ሀገራት እርዳታ ላይ ብቻ የተንጠለጠለ አለመሆኑን ጠቁመው፥ እርዳታውን ከማሰራጨት አኳያ የሚነሱ ችግሮችን መፍታት ላይ ማተኮሩን ተናግረዋል።አሁን ላይ ከዚህኛው የፈረንጆቹ አመት ጀምሮ በአጠቃላይ በኢትዮጵያ ያሉ የምግብ ተረጅዎች ቁጥር 18 ሚሊዮን ነው ።ከ10 ነጥብ 2 ሚሊዮን ውጪ ያሉት በሴፍቲኔት የሚታቀፉ እና ወደ 7 ነጥብ 9 ሚሊዮን የሚሆኑት ኤልኒኖ ባይከሰትም መረዳታቸው እንደማይቀርም አቶ ጌታቸው አስረድተዋል።እስካሁንም በስምንት ክልሎች ለሚገኙ 429 ወረዳዎች አስፈላጊውን ምግብ ለተረጂዎች ማድረስ መቻሉን ነው  ተናግረዋል።(ኤፍ.ቢ.ሲ)